Svend Auken (S), 2001-10-10:
Jeg glæder mig over, at alle har udtalt deres støtte til dette forslag, og jeg skulle være et slemt skarn, hvis jeg ved uforsigtige svar brød denne enighed i Folketinget.
Dette forslag ændrer ikke kravene til, hvornår man må eksportere eller importere affald.
Det vedrører ikke kontrollen, og de regler, der gælder på det område, bliver ikke påvirket.
Det, forslaget påvirker, er alene kvaliteten af de instanser, der forestår import og eksport af affald. Reglerne bliver overhovedet ikke ændret.
Der er nævnt forskellige muligheder for certificering, som gør, at mæglerne kan leve op til kravene, og der er en meget stor fleksibilitet.
Men jeg vil da gerne sige til de to første borgerlige ordførere, både fru Henriette Kjær og fru Bodil Thrane, at vi gerne vil medvirke til at gøre tingene så ubureaukratiske som muligt; det siger sig selv.
Men frem for at have alle mulige kommunale eller statslige godkendelsesordninger bruger man de eksisterende miljøstyrings- eller certificeringssystemer, så virksomhederne selv kan sørge for at få tingene i orden.
Mange gange vil virksomhederne opfylde en meget betydelig del
af kravene, og så skal de selvfølgelig ikke igennem hele møllen én gang til.
Så er det kun det ekstra eller det sidste led, der mangler, der skal tilføjes, hvis forslaget her går igennem.
Så er der den principielle diskussion, og her er det klart, at affald både er et miljøproblem og kan have økonomisk værdi og derfor i nogle situationer kan sidestilles med en vare.
I vores europæiske samarbejde prøver man at ramme en balance mellem hensynet til miljøet på den ene side og hensynet til det indre marked på den anden side, og jeg skal for mit eget vedkommende sige, at jeg ligger på den restriktive linje og altid har gjort det.
Men der er vitterlig situationer, hvor det kan svare sig, at man eksporterer, henholdsvis importerer, affald til håndtering.
De nordiske lande imellem har vi for en række affaldskategoriers vedkommende et godt samarbejde, hvor vi får affald fra de andre lande og sender affald til dem.
Det kan være utrolig fornuftigt at gøre dette, og er der nogenlunde den kapacitet, der skal være i Europa, og er der nogenlunde det samme høje kvalitetsniveau, er der heller ikke de store risici forbundet med det.
Må jeg i den sammenhæng betone, at man ikke kan eksportere affald.
Jeg tror, hr. Niels Bloch Jespersen var inde på det.
Man kan ikke eksportere til deponering i et andet land, og man kan heller ikke eksportere, når kun en lille del bliver genanvendt, og resten går til deponering.
Der stilles kvalitetskrav i forbindelse med import og eksport osv., og jeg synes egentlig, vi har fundet en fornuftig balance på dette område - en balance, som kan tilfredsstille både dem, som lægger mest vægt på frihandelssynspunkter, og de af os, der er mere restriktive i vores tilgang til området.
Nu er jeg gået så langt, som jeg kan, for at sige, at jeg på nogle strækninger har fælles holdninger med hr. Kolstrup.
Men jeg går altså ikke så langt, så jeg mener, at internationalt samarbejde i sig selv er af det onde, når det drejer sig om løsninger af miljøproblemer.
Jeg tror, jeg glemte at svare hr. Fauerholdt på hans spørgsmål, nemlig om forslaget vil gøre tingene mere komplicerede.
Jeg tror tværtimod, at hvis vi har disse certificeringsordninger, og de administreres med fleksibilitet, og ikke har nogen nye kontrolkrav, vil de, der vil benytte sig af det internationale samarbejde på området, have kompetente folk, de kan have tillid til.
Man kan eksempelvis som kommune føle sig meget mere tryg, og jeg tror, vi kan undgå gentagelser af den ulykkelige sag i Fuglebjerg, når det er certificerede mæglere, der står for handelen.
Jeg siger endnu en gang tak til ordførerne for den meget positive modtagelse.